549.102 REGOLAMENTI DWAR IL-KONSERVAZZJONI TAL-GĦASAFAR SELVAĠĠI (DIKJARAZZJONI DWAR DEROGA GĦAL STAĠUN TAL-KAĊĊA FIR-REBBIEGĦA TAL-2016 GĦALL-GAMIEM U SUMMIEN) L-AVVIŻ LEGALI 89 tal-2016. L-AVVIŻ LEGALI 89 tal-2016. 1. Titolu. It-titolu ta’ dawn ir-regolamenti huwa r-Regolamenti dwar il-Konservazzjoni tal-Għasafar Selvaġġi (Dikjarazzjoni dwar Deroga għal Staġun tal-Kaċċa fir-Rebbiegħa tal-2016 għall-Gamiem u Summien. 2. Tifsir. L.S.549.42 Kliem u frażijiet użati f’dawn ir-regolamenti, kemm-il darba r-rabta tal-kliem ma tkunx teħtieġ xort’oħra, għandu jkollhom l-istess tifsir bħal dak mogħti fir-Regolamenti dwar il-Konservazzjoni tal-Għasafar Selvaġġi, hawnhekk iżjed ’il quddiem imsejħin "ir-Regolamenti dwar l-Għasafar Selvaġġi". 3. Għall-finijiet tar-raba’ proviso tar-regolament 10(6) tar-Regolamenti dwar l-Għasafar Selvaġġi u għall-finijiet ta’ dawn ir-regolamenti, il-perjodu għall-kaċċa tal-Gamiema u s-Summiena għas-sena 2016, hawn aktar ’il quddiem f’dawn ir-regolament imsejjaħ "l-istaġun tal-kaċċa fir-Rebbiegħa", għandu jkun mis-17 ta’ April sat-30 ta’ April, 2016, iż-żewġ dati inklużi: Iżda d-dispożizzjonijiet ta’ dawn ir-regolamenti ma jibqgħux fis-seħħ u l-ebda attività ta’ kaċċa ma tkun permessa jekk il-Ministru jordna, b’avviż fil-Gazzetta jew b’avviż ieħor, li l-istaġun tal-kaċċa fir-rebbiegħa għandu jieqaf b’mod immedjat jew f’data stabbilita mill-Ministru. 4. Kaċċa skont qafas speċifikat. L.S.549.57 Għall-finijiet ta’ dawn ir-regolamenti, l-istaġun tal-kaċċa fir-Rebbiegħa għandu jkun skont id-dispożizzjonijiet tal-qafas stabbilit bir-Regolamenti dwar l-Għasafar Selvaġġi (Qafas biex Tiġi Permessa Derogali Tiftaħ l-Istaġun għall-Kaċċa tal-Gamiem u Summien fir-Rebbiegħa). 5. Liċenzi speċjali u kwoti. (1) Il-Liċenza għall-Kaċċa fir-Rebbiegħa għandha tistabbilixxi l-kwota komplessiva għall-istaġun tal-kaċċa fir-Rebbiegħa ta’ 5,000 għall-Gamiem u ta’ 5,000 għas-Summien bħala n-numru totali ta’ għasafar li jistgħu jiġu kkaċċjati taħt l-awtorità tal-liċenzji kollha maħruġa meħudin flimkien. (2) Il-Liċenza għall-Kaċċa fir-Rebbiegħa għandha tistabbilixxi l-kwota ta’ għasafar li jistgħu jinqabdu kuljum ta’ żewġ (2) għasafar u l-kwota ta’ għasafar li jistgħu jinqabdu matul l-istaġun tar-Rebbiegħa ta’ erba’ (4) għasafar għal kull Liċenza għall-Kaċċa fir-Rebbiegħa jew kemm, taħt dak in-numru, jistgħu jkunu ġew ikkaċċjati qabel ma jkun għalaq l-istaġun. (3) Il-Liċenza għall-Kaċċa fir-Rebbiegħa għandha tieqaf milli jkollha effett jekk il-Ministru jordna, b’avviż fil-Gazzetta jew b’avviż ieħor, li l-istaġun tal-kaċċa fir-rebbiegħa għandu jieqaf b’mod immedjat jew f’data stabbilita mill-Ministru.